SKRIFTLIG FORESPØRGSEL E-3559/01

af Alexandros Alavanos (GUE/NGL) til Kommissionen

(8. januar 2002)

Om: Funktionen af det integrerede forvaltnings- og kontrolsystem (IFKS) i Grækenland

I særberetning nr. 4/2001(1) fra Revisionsretten anføres det, at IFKS ikke er blevet gennemført i Grækenland (punkt 64 i særberetningen), at IFKS' grundelementer er gennemført i alle medlemsstater undtagen i Grækenland (Kommissionens svar, punkt 74), hvorimod det fremgår af tabel 4, at Kommissionen har konstateret svagheder i forbindelse med hele den grundlæggende kontrol med støtten, som vedrører arealer og dyr. De græske landbrugssammenslutningers forbund, som har varetaget arbejdet med IFKS, har ligeledes (meddelelse af 2. august 2001) klaget over, at landbrugsministeriet ikke i år vil kunne foretage udbetaling af støtten til producenterne på grund af forsinket underskrivelse af den relevante aftale.

Eftersom størstedelen af støtten nu udbetales gennem IFKS, bedes Kommissionen oplyse:

1. Hvilke følger har det for Grækenland, for producenterne og beskyttelsen af Fællesskabets økonomiske interesser, at IFKS ikke er blevet gennemført?

2. Hvilke skridt har Kommissionen truffet for at tvinge Grækenland til at gennemføre IFKS?

3. Hvorledes bedømmer den IFKS' funktion i dag på områderne olivenolie, bomuld og kvægavl, eftersom der findes alvorlige klager fra landmænd over forsinkelser, forsømmelser og fejlagtige registreringer?

(1) EFT C 214 af 31.7.2001, s. 1.

Svar afgivet på Kommissionens vegne af Franz Fischler

(7. februar 2002)

Det integrerede forvaltnings- og kontrolsystem gør det lettere for medlemsstaterne at gennemføre en effektiv udbetaling og kontrol af EU-udgifterne. Kommissionen finder det yderst alvorligt, at det integrerede system ikke er blevet gennemført.

Kommissionen har følgende svar på det ærede medlems spørgsmål:

1. Grækenlands manglende gennemførelse af det integrerede forvaltnings- og kontrolsystem betyder, at landet ikke er i stand til at forvalte og føre kontrol med udgifterne i overensstemmelse med den gældende lovgivning, at dets forvaltnings- og kontrolprocedurer er unødigt tunge og ineffektive, og at det følgelig ikke kan føre ordentlig kontrol med de udgifter, som anmeldes til Den Europæiske Udviklings- og Garantifond for Landbruget (EUGFL). Derfor følger Kommissionens tjenestegrene, der er ansvarlige for revision af landbrugsudgifterne, som det er tilfældet for alle medlemsstaterne, meget nøje det integrerede systems udvikling i Grækenland og afviser i givet fald at refundere udgifter i forbindelse med afslutning af regnskaberne (artikel 7, stk. 4, litra b), i Rådets forordning (EF) nr. 1258/1999 af 17. maj 1999 om finansiering af den fælles landbrugspolitik(1)). Beløb, som EU afviser at finansiere, skal derfor afholdes over statsbudgettet.

For de græske producenter medfører ovennævnte mangler en større administrativ byrde end normalt og undertiden også forsinkede betalinger, som de er berettigede til. I betragtning af at der er fastsat individuelle, regionale eller nationale kvoter eller lofter for mange tilskud, resulterer den utilstrækkelige kontrol endvidere i, at der udbetales midler til personer, der ikke er støtteberettigede, hvorved de rette modtagere berøves deres legitime andel af den disponible støtte.

På grund af den manglende gennemførelse af det integrerede system i Grækenland, varetages EU's økonomiske interesser derfor ikke ordentligt.

2. Kommissionen har aflagt regelmæssige kontrolbesøg på stedet for at afgøre, om Grækenland overholder de gældende regler for den fælles landbrugspolitik, og disse besøg har ofte fået de finansielle konsekvenser, som er beskrevet ovenfor. Derudover har Kommissionen indledt overtrædelsesproceduren, fordi Grækenland ikke har indført det integrerede system inden for den fastsatte frist.

3. De arealer, der er tilsået med bomuld, skal som led i det integrerede forvaltnings- og kontrolsystem anmeldes i henhold til artikel 9 i Kommissionens forordning (EF) nr. 1591/2001 af 2. august 2001 om gennemførelsesbestemmelser til støtteordningen for bomuld(2). Medlemsstaterne skal kontrollere 5 % af erklæringerne ved kontrol på stedet og eventuelt iværksætte sanktioner over for producenterne, hvis de har overtrådt reglerne.

Det integrerede system gælder ikke for olivenlunde, der skal registreres i et tilsvarende system, det såkaldte geografiske informationssystem (GIS). Der bør være forbindelse mellem det integrerede forvaltnings- og kontrolsystem og GIS, men ingen af systemerne er endnu gennemført i deres helhed i Grækenland. Derfor bliver de græske myndigheder nødt til at kontrollere 10 % af alle olivendyrkningserklæringer ved kontrolbesøg på stedet.

Hvad angår EU-støtten til husdyrbrug blev det ved Kommissionens seneste kontrolbesøg i Grækenland fastslået, at det krævede system til identifikation og registrering af kvæg endnu kun er på pilotstadiet og dermed allerede er flere år forsinket. Det samme gælder for får og geder, idet de registre over flytninger af flokke, som producenterne skal føre, stadig ikke er effektivt gennemført eller kontrolleres ordentligt. De dele af systemerne, der allerede er iværksat, anses ikke for at kunne bruges til den planlagte forvaltning og kontrol.

(1) EFT L 160 af 26.6.1999.

(2) EFT L 210 af 3.8.2001.